### NN 133/2025 (29.10.2025.), Odluka o naknadi za razvoj trgovačkog društva Vodovod i odvodnja d.o.o., Šibenik

Vodovod i odvodnja d.o.o. Šibenik

1961

Na temelju članka 52. Zakona o financiranju vodnoga gospodarstva (»Narodne novine«, br. 153/09, 90/11, 56/13, 154/14, 119/15, 120/16, 127/17, 66/19 i 36/24), članka 23. stavka 1. postavka 4. Zakona o vodnim uslugama (»Narodne novine«, br. 66/19) i članka 14. Društvenog ugovora Vodovoda i odvodnje d.o.o., Šibenik, Skupština trgovačkog društva Vodovoda i odvodnja d.o.o., sa sjedištem u Šibeniku na sjednici održanoj dana 27. listopada 2025. većinom glasova u skladu s člankom 24. stavkom 2. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga VODOVODA I ODVODNJA d.o.o. sa sjedištem u Šibeniku (dalje u tekstu: javni isporučitelj vodnih usluga) koje čine područja: gradova Šibenik, Vodice, Drniš, Skradin te općina Primošten, Rogoznica, Tisno, Murter – Kornati, Pirovac, Unešić, Prgomet, Primorski Dolac, Stankovci, Promina, Bilice, Kistanje, Tribunj, Marina, Ružić plaća se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe.

Obveznik plaćanja naknade za razvoj je obveznik plaćanja cijene vodne usluge uz koje se obračunava naknada za razvoj.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u zajedničkom i posebnom dijelu te u visinama izraženim u eurima po osnovici iz stavka 3. ove Odluke (€/m3), kako slijedi:

1. Kućanstva, Poslovni korisnici

Naknadu za razvoj – zajednički dio javni isporučitelj vodnih usluga obračunavat će i naplaćivati u iznosu 0,27 €/m3 na cijelom svom uslužnom području.

Naknadu za razvoj – posebni dio javni isporučitelj vodnih usluga obračunavat će i naplaćivati u iznosu za Grad Šibenik (Šibenik, Mandalina, Brodarica, Krapanj, Zablaće, Podsolarsko, Ražine, Podi, Jadrtovac, Zaton, Raslina, Lozovac sa odvodnjom) 0,53 €/m3, za Općinu Bilice 0,50 €/m3, za Grad Skradin 0,16 €/m3, za Općinu Murter 0,53 €/m3, za Općinu Rogoznica 0,53 €/m3, za Općinu Primošten 0,27 €/m3, za Grad Vodice (Srima, Prvić, Vodice) 0,40 €/m3, za Grad Vodice (Grabovci, Gaćelezi, Čista) 0,27 €/m3, za Općinu Tribunj 0,53 €/m3, za Općinu Tisno (Tisno, Jezera) 0,53 €/m3, za Općinu Tisno (Betina) 0,53 €/m3, za Općinu Tisno (T. Dubrava) 0,27 €/m3, za Općinu Pirovac (naselje Pirovac) 0,53 €/m3, za Općinu Pirovac (Kašić, Putičanje, Pirovac – zaleđe) 0,27 €/m3, za Općinu Unešić 0,27 €/m3, za Općinu Promina 0,27 €/m3, za Općinu Stankovci 0,27 €/m3.

Od obveze plaćanja naknade za razvoj – posebni dio izuzeti su korisnici vodnih usluga u sljedećim mjestima: Grad Šibenik (Dubrava, Vrpolje, Slivno, Perković, Sitno Donje, Mravnica, Boraja, Žaborić, Grebaštica, Lozovac, Konjevrate, Radonić, Goriš, Brnjica, Jadrija, Zlarin, Kaprije, Žirje, Danilo Kraljice, Danilo Biranj, Danilo Gornje), Općina Kistanje, Općina Primorski Dolac, Općina Prgomet, Općina Marina, Grad Drniš, Općina Ružić.

2. Korisnici vodnih usluga sa socijalnom tarifom

Naknadu za razvoj – zajednički dio javni isporučitelj vodnih usluga obračunavat će i naplaćivati u iznosu 0,12 €/m3 na cijelom svom uslužnom području.

Naknadu za razvoj – posebni dio javni isporučitelj vodnih usluga obračunavat će i naplaćivati u iznosu za Grad Šibenik (Šibenik, Mandalina, Brodarica, Krapanj, Zablaće, Podsolarsko, Ražine, Podi, Jadrtovac, Zaton, Raslina, Lozovac sa odvodnjom) 0,27 €/m3, za Općinu Bilice 0,50 €/m3, za Grad Skradin 0,16 €/m3, za Općinu Murter 0,53 €/m3 za Općinu Rogoznica 0,53 €/m3, za Općinu Primošten 0,27 €/m3, za Grad Vodice (Srima, Prvić, Vodice) 0,40 €/m3, za Grad Vodice (Grabovci, Gaćelezi, Čista) 0,27 €/m3, za Općinu Tribunj 0,53 €/m3, za Općinu Tisno (Tisno, Jezera) 0,53 €/m3, za Općinu Tisno (Betina) 0,53 €/m3, za Općinu Tisno (T. Dubrava) 0,27 €/m3, za Općinu Pirovac (naselje Pirovac) 0,53 €/m3, za Općinu Pirovac (Kašić, Putičanje, Pirovac – zaleđe) 0,27 €/m3, za Općinu Unešić 0,27 €/m3, za Općinu Promina 0,27 €/m3, za Općinu Stankovci 0,27 €/m3.

Od obveze plaćanja naknade za razvoj – posebni dio izuzeti su korisnici vodnih usluga u sljedećim mjestima: Grad Šibenik (Dubrava, Vrpolje, Slivno, Perković, Sitno Donje, Mravnica, Boraja, Žaborić, Grebaštica, Lozovac, Konjevrate, Radonić, Goriš, Brnjica, Jadrija, Zlarin, Kaprije, Žirje, Danilo Kraljice, Danilo Biranj, Danilo Gornje), Općina Kistanje, Općina Primorski Dolac, Općina Prgomet, Općina Marina, Grad Drniš, Općina Ružić.

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno važećem Planu gradnje komunalnih vodnih građevina, koji je objavljen na internetskoj stranici www.vodovodsib.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu) izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinskopravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima.

Sredstva naknade za razvoj koriste se za financiranje gradnje komunalnih vodnih građevina, rješavanje imovinskopravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.

Članak 8.

Nadzor nad obračunom i naplatom naknada za razvoj provodi Odjel računovodstva i financija, Služba plana i analize.

Članak 9.

Stupanjem na snagu ove Odluke, prestaje važiti Odluka broj: 1-6237-10/2023, od 29. lipnja 2023. (»Narodne novine«, br. 78/2023).

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 11.

Ova Odluka bit će na snazi do 31. prosinca 2028.

Članak 12.

Ova Odluka stupa na snagu prvoga dana u mjesecu nakon mjeseca u kojem je objavljena u »Narodnim novinama«.

Broj: 1-10270-3/2025
 Šibenik, 27. listopada 2025.

Predsjedavajući Skupštine
 Ante Galić, dipl. iur., v. r.